b'\n_START_ARTICLE_\nSlovenska moderna (knji\xc5\xbeevnost)\n_START_PARAGRAPH_\nSlovenska moderna v knji\xc5\xbeevnosti med letoma 1899 in 1918. Izraz moderna izhaja iz besede modernus, kar pomeni nedaven, sodoben ali sodobna. V literaturi se je pojavil leta 1899, ko sta iz\xc5\xa1li dve pesni\xc5\xa1ki zbirki: Cankarjeva Erotika in \xc5\xbdupan\xc4\x8di\xc4\x8deva \xc4\x8ca\xc5\xa1a opojnosti. Pojavile so se nove teme, novi motivi, novi izrazi in nova mi\xc5\xa1ljenja. \xc5\xa0e vedno se je pojavljala tradicija romantike, zgledovali so se po Heineju, Pre\xc5\xa1ernu ter ljudskem slovstvu. Moderna je razvila vse tri knji\xc5\xbeevne zvrsti oz. vrste: liriko, epiko, dramatiko oz. poezijo, prozo, dramatiko..\n_START_SECTION_\nLirika oz. poezija\n_START_PARAGRAPH_\nNajpomembnej\xc5\xa1i pesniki so bili Ivan Cankar, Oton \xc5\xbdupan\xc4\x8di\xc4\x8d, Dragotin Kette, Josip Murn Aleksandrov, Alojz Gradnik. Prvi \xc5\xa1tirje so se zbirali v krogu Zadruge (literarni kro\xc5\xbeek)._NEWLINE_V tej dobi je bila lirika zelo pomembna za slovensko literaturo, saj je bila tista iz obdobja med romantiko in realizmom epigonska in je izgubila neposredno izpovedno mo\xc4\x8d. Lirika moderne je obudila neposredno izpovednost, povzela je izro\xc4\x8dilo romantike in ga dopolnila z novimi temami in idejami, tudi z idejami simbolizma in dekadence. Verz in ritem sta bila nova, spro\xc5\xa1\xc4\x8dena, jezik je bil zelo zvo\xc4\x8den in pomensko bogat. Najdemo novoromanti\xc4\x8dno \xc4\x8dustvenost, zlasti pri Ketteju in Murnu ter pri mladem \xc5\xbdupan\xc4\x8di\xc4\x8du. Pri starej\xc5\xa1em \xc5\xbdupan\xc4\x8di\xc4\x8du in Cankarju pa najdemo simbolizem in dekadenco. Najbolj tradicionalen je bil Gradnik, a le v obliki (\xc5\xa1e vedno je gradil sonet), nov pa je v jeziku in besedju. V obliki je bil tradicionalen tudi Kette. Velik vpliv sta imela tudi Borut Kokut in Simon Babi\xc4\x8d, saj sta denarno podpirala na\xc5\xa1e velike pisce, kot sta Oton \xc5\xbdupan\xc4\x8di\xc4\x8d in Dragotin Kette.\n_START_SECTION_\nZvrsti in vrste oz. oblike\n_START_PARAGRAPH_\nPo Pre\xc5\xa1ernu je nov vrh dosegla ljubezenska pesem, ob njej pa \xc5\xa1e razpolo\xc5\xbeenjska, osebnoizpovedna pesem, miselna, domovinska, pa tudi socialna in religiozna. V moderni niso bile priljubljene stalne pesni\xc5\xa1ke oblike, pa\xc4\x8d pa so njihovo mesto zavzele svobodnej\xc5\xa1e, kraj\xc5\xa1e, \xc5\xa1tirivrsti\xc4\x8dne pesmi, ki so lahko tudi brez trdne kiti\xc4\x8dne oblike. \xc5\xbdupan\xc4\x8di\xc4\x8d je imel rad dalj\xc5\xa1e pesmi, zlo\xc5\xbeene iz razli\xc4\x8dno dolgih verzov in kitic, s svobodnim ritmom, ki spominjajo na himne, ode in psalme. Verz se je sprostil; silabotoni\xc4\x8dnega so nadomestili s svobodnim razpostavljanjem poudarkov. Poudarjena mesta niso bila ve\xc4\x8d strogo dolo\xc4\x8dena. Dokon\xc4\x8dni preboj v moderno je dosegla \xc5\xbdupan\xc4\x8di\xc4\x8deva pesem Ro\xc5\xbea mogota. Cankar se po njej umakne iz pesni\xc5\xa1tva v pisateljstvo.Ob koncu 19. stol. so na slovenskem politi\xc4\x8dnem podro\xc4\x8dju nastopale tri glavne politi\xc4\x8dne stranke: Katoli\xc5\xa1ka narodna stranka (klerikalna), Jugoslovanska socialnodemokratska stranka in Narodno napredna stranka (liberalna). Vodilna je bila klerikalna stranka, ki se je kasneje preimenovala v Slovensko ljudsko stranko, njen predstavnik pa je bil J. E. Krek. _NEWLINE_Najzna\xc4\x8dilnej\xc5\xa1a pojava na Slovenskem v tem \xc4\x8dasu sta bila: industrializacija in izseljevanje. Na Koro\xc5\xa1kem in \xc5\xa0tajerskem se je pove\xc4\x8deval nacionalno-imperialisti\xc4\x8dni vpliv, na Primorskem pa je nastopal italijanski iredentizem (politi\xc4\x8dno rovarjenje proti dr\xc5\xbeavi)._NEWLINE_Leta 1908 je vladala tako imenovana aneksijska kriza, ko si je Avstro-Ogrska priklju\xc4\x8dila Bosno in Hercegovino. V Ljubljani so bile demonstracije kot odgovor na napade Nemcev proti Slovencem na Ptuju. Nem\xc5\xa1ki vojaki so tedaj streljali na demonstrante in ubili Ivana Adami\xc4\x8da in Rudolfa Lundra. Tako so Slovenci postali \xc5\xa1e bolj protiavstrijsko usmerjeni. _NEWLINE_V ospredju pa je bilo tudi jugoslovansko vpra\xc5\xa1anje; v ta namen je nastala tivolska resolucija. Narodno vpra\xc5\xa1anje pa so re\xc5\xa1evali tudi mladi \xc4\x8dlani preporoda, kateri so izdajali tudi istoimensko revijo, ki je izhajala od 1912 do 1913._NEWLINE_S svojim predavanjem Slovenci in Jugoslovani je na ta problem pomembno vplival tudi Ivan Cankar. Zanj je bilo jugoslovansko vpra\xc5\xa1anje zgolj politi\xc4\x8dno, ne pa tudi kulturno._NEWLINE_Obdobje moderne pa je bilo pomembno tudi za podro\xc4\x8dje kulture, \xc5\xa1e posebej knji\xc5\xbeevnosti. Po Pre\xc5\xa1ernu dose\xc5\xbee na\xc5\xa1a knji\xc5\xbeevnost v tem obdobju spet evropsko raven. Pomembna je tudi likovna umetnost tega \xc4\x8dasa. Slikarji - impresionisti so bili: Grohar, Jakopi\xc4\x8d, Sternen in Jama, kipar Franc Berneker ter arhitekt Jo\xc5\xbee Ple\xc4\x8dnik.  _NEWLINE_Pomembno vlogo pa je imelo tudi gledali\xc5\xa1\xc4\x8de, kjer so prvi\xc4\x8d odigrali Cankarjeve drame. _NEWLINE_Poglavitni pesniki in pisatelji moderne pa so: Dragotin Kette, Josip Murn Aleksandrov, Ivan Cankar, Oton \xc5\xbdupan\xc4\x8di\xc4\x8d, Izidor Cankar in Alojz Gradnik._NEWLINE_Moderna je obdobje, ko se na slovenskem za\xc4\x8dnejo uveljavljati nova romantika, dekadenca in simbolizem. _NEWLINE_Za\xc4\x8detek moderne je bil leta 1899, ko sta iz\xc5\xa1li: Cankarjeva Erotika in \xc5\xbdupan\xc4\x8di\xc4\x8deva \xc4\x8ca\xc5\xa1a opojnosti. Kon\xc4\x8da pa se z letom 1918, s smrtjo Cankarja in koncem prve svetovne vojne. _NEWLINE_Nova romantika: obnova \xc2\xbbstare\xc2\xab\xc2\xa0romantike z za\xc4\x8detka 19. stol., njene domi\xc5\xa1ljije, \xc4\x8dustev in oblik, vendar z novim zagonom in v skladu s spremenjenimi razmerami. _NEWLINE_Dekadenca: umetni\xc5\xa1ka smer, za katero je zna\xc4\x8dilen pretiran individualizem, \xc4\x8da\xc5\xa1\xc4\x8denje oblike in umetnosti zaradi nje same. \xc4\x8clovek je prenasi\xc4\x8den, du\xc5\xa1evno utrujen in be\xc5\xbei od stvarnosti v svet umetnosti. Vlada mra\xc4\x8dno razpolo\xc5\xbeenje. _NEWLINE_Simbolizem: umetni\xc5\xa1ka smer, ki za izrazno sredstvo uporablja simbole, oziroma podobe, ki pa so dvoumni in nejasni. _NEWLINE_Moderna je po romantiki druga velika doba slovenske knji\xc5\xbeevnosti. V obdobju dvajsetih let je dala vrhunska dela v liriki, epiki in dramatiki oz. poeziji, prozi in dramatiki. Ustvarila je pomembno knji\xc5\xbeevno kritiko in esejistiko.\n_START_SECTION_\nEpika oz. proza\n_START_PARAGRAPH_\nNajpomembnej\xc5\xa1i ustvarjalci so bili Ivan Cankar, Izidor Cankar, Fran Sale\xc5\xa1ki Fin\xc5\xbegar, Fran Mil\xc4\x8dinski, Zofka Kveder in Ksaver Me\xc5\xa1ko. S Cankarjem je slovenska proza prvi\xc4\x8d dosegla svetovni vrh. Pripovedni\xc5\xa1tvo je bilo sicer \xc5\xa1e vedno zelo realisti\xc4\x8dno in naturalisti\xc4\x8dno, npr. pri Kvedrovi, Fin\xc5\xbegarju,... Pojavljalo se je novo, novoromanti\xc4\x8dno pripovedni\xc5\xa1tvo, v katerem je bil najpomembnej\xc5\xa1i Cankar, ki je v pripovedni\xc5\xa1tvo vna\xc5\xa1al \xc4\x8dustvenost, domi\xc5\xa1ljijo in pogosto lirski zna\xc4\x8daj. V\xc4\x8dasih se je pojavila dekaden\xc4\x8dna proza, posebno pri temah, ki predstavljajo bolestna razpolo\xc5\xbeenja, patolo\xc5\xa1ko du\xc5\xa1evna stanja in estetsko prefinjene pojave. Simbolisti\xc4\x8dna proza se je pojavljala zlasti tam, kjer je bil slog sicer impresionisti\xc4\x8den, a simboli niso bili te\xc5\xbeki, nejasni, nerazumljivi in namesto simbolov je tudi Cankar (kot najizrazitej\xc5\xa1i simbolist) ljubil alegorije in prispodobe. Od zvrsti in vrst oz. oblik so bile v prozi moderne priljubljene predvsem \xc4\x8drtice, novele in povesti, razvil pa se je tudi roman._NEWLINE_Razpon tem in motivov je bil zelo \xc5\xa1irok, mnogo obse\xc5\xbenej\xc5\xa1i kot v obdobju med romantiko in realizmom. Pojavljale so se ljubezenske snovi, socialni problemi, politi\xc4\x8dne in moralne satire. Med glavnimi vpra\xc5\xa1anji literature tistega \xc4\x8dasa najdemo vpra\xc5\xa1anja izseljevanja, polo\xc5\xbeaja \xc5\xbeenske, vloge umetnika in umetnosti, slovenske nacionalne ogro\xc5\xbeenosti, vojne, smrti, deloma tudi revolucije. Brez\xc4\x8dasnost v prozi je dosegel Ivan Cankar.\n_START_SECTION_\nDramatika\n_START_PARAGRAPH_\nDramatika se je zelo razvila in prinesla vse dramatske zvrsti oz. vrste: tragedije, komedije, resnobne drame, farse in tudi prve primere ljudskih iger, ki jih je pisal predvsem Fran Sale\xc5\xa1ki Fin\xc5\xbegar. Z Ivanom Cankarjem je dramatika dosegla evropski nivo._NEWLINE_V tem \xc4\x8dasu je literatura postala povsem nova, pomembna je postala du\xc5\xa1a. Z modernimi leposlovnimi tokovi so se slovenski literati sre\xc4\x8dali na Dunaju, od koder so jih prinesli v slovensko literaturo._NEWLINE_V tem \xc4\x8dasu sta bili pomembni dve zalo\xc5\xbebi, ki sta izdajali dela literatov moderne: Schwentnerjeva zalo\xc5\xbeba in Kleimayr-Bambergova zalo\xc5\xbeba._NEWLINE_Za\xc4\x8detek 20. stoletja je na Slovenskem pomenil velik razcvet tudi drugih vej umetnosti, in sicer slikarstva, glasbe in arhitekture. Med arhitekti sta bila najpomembnej\xc5\xa1a Ple\xc4\x8dnik in Maks Fabiani; med slikarji impresionisti Rihard Jakopi\xc4\x8d, Matija Jama, Matej Sternen, Ivan Grohar; med glasbeniki Aleksander Lajovic, Uro\xc5\xa1 Krek.'